สำคัญที่ก้าวแรก
ถนนทุกสายมุ่งสู่ตลาดหุ้น ปฏิเสธไม่ได้ว่าบรรยากาศตลาดหุ้นกำลังคึกคักมาก แต่ละวันมีมูลค่าซื้อขายเฉลี่ยกว่า 5.7 หมื่นล้านบาท เพิ่มขึ้นอย่างมากเมื่อเทียบกับปีก่อนที่ 3 หมื่นล้านบาทต่อวัน และเพียงไม่ถึง 3 เดือนแรกของปีนี้มีบัญชีซื้อขายหลักทรัพย์เปิดใหม่ถึง 4 หมื่นบัญชี นักลงทุนกลุ่มนี้ส่วนใหญ่มีอายุไม่มาก และเป็นมือใหม่ที่ไม่เคยผ่านบททดสอบวิกฤตการลงทุนหรือตลาดหุ้นที่ผันผวนมาก่อน
19 มี.ค. 2556

ถนนทุกสายมุ่งสู่ตลาดหุ้น ปฏิเสธไม่ได้ว่าบรรยากาศตลาดหุ้นกำลังคึกคักมาก แต่ละวันมีมูลค่าซื้อขายเฉลี่ยกว่า 5.7 หมื่นล้านบาท เพิ่มขึ้นอย่างมากเมื่อเทียบกับปีก่อนที่ 3 หมื่นล้านบาทต่อวัน และเพียงไม่ถึง 3 เดือนแรกของปีนี้มีบัญชีซื้อขายหลักทรัพย์เปิดใหม่ถึง 4 หมื่นบัญชี นักลงทุนกลุ่มนี้ส่วนใหญ่มีอายุไม่มาก และเป็นมือใหม่ที่ไม่เคยผ่านบททดสอบวิกฤตการลงทุนหรือตลาดหุ้นที่ผันผวนมาก่อน
สำคัญที่ก้าวแรก แม้นักลงทุนมือใหม่ไม่มีประสบการณ์ แต่ก็ได้เปรียบที่เริ่มลงทุนตั้งแต่อายุยังน้อย เขาถึงว่า “เวลา” เลือกที่จะอยู่ข้างหนุ่มสาวเสมอ ทั้งเรื่องดอกเบี้ยและเงินปันผลที่ต้องอาศัยเวลาสะสมให้เงินลงทุนเติบโต สิ่งสำคัญคือต้องลงทุนด้วยความรู้ความเข้าใจที่ถูกต้องตั้งแต่เริ่มต้น ผู้มีประสบการณ์รู้ว่าพวกเราสนุกสนานกับตลาดหุ้นที่มีแต่ขึ้น และเมื่อถึงวันที่ความร้อนแรงกลับทาง หลายคนหันหลังให้ตลาดพร้อมกับบาดแผลที่ไม่มีวันลืม
Mr.David Gerald ประธานสมาคมนักลงทุนหลักทรัพย์แห่งสิงคโปร์ (Securities Investors Association Singapore : SIAS) สมาคมซึ่งมีอิทธิพลสูงมากในสิงคโปร์ กล่าวไว้ถึงผู้ลงทุนมือใหม่ว่า “Investment without Knowledge is Gambling!” หรือการลงทุนโดยปราศจากความรู้คือการเล่นพนันนั่นเอง!!! การซื้อตามคนอื่นหรือตามแรงเชียร์ โดยไม่รู้จักหุ้นนั้น หรือไม่รู้ว่าต้องเลือกอย่างไร เท่ากับเรากำลังเข้าไปพนันวัดดวง และถ้าตลาดมีนักเสี่ยงดวงจำนวนมาก ก็อาจกลายเป็นแหล่งลุ้นโชคมากกว่าแหล่งลงทุน
การเริ่มลงทุนควรมีหุ้นพื้นฐานดีประเดิมพอร์ต คุณสมบัติของหุ้นพื้นฐานดีเริ่มจากกิจการดี สินค้าเป็นที่รู้จัก และยอมรับ ซึ่งเรารู้ได้จากการสังเกตในชีวิตประจำวันว่าเป็นสินค้าที่เราซื้อบ่อย หรือขายดี ผู้บริหารมีความสามารถ ไม่มีประวัติเสีย กิจการมีกำไรต่อเนื่อง จ่ายปันผลสม่ำเสมอ มีเงินสดใช้คล่องมือ พวกหลังนี่ดูได้จากงบการเงิน จากนั้นต่อด้วยการอ่านบทวิเคราะห์ประกอบ ขอย้ำนะคะบทวิเคราะห์เป็นส่วนประกอบ ที่จำเป็นกว่าคือต้องศึกษาเอง และเมื่อซื้อหุ้นดีไว้แล้ว ก็ไม่ต้องซื้อขายบ่อย เพราะเรากำลังลงทุนเพื่อเป็นเจ้าของกิจการ จึงต้องลงทุนกันยาวๆ ค่ะ 
หุ้นที่ควรหลีก ได้แก่ หุ้นที่เราไม่รู้จักสินค้า ไม่รู้จักธุรกิจ เพราะจะวิเคราะห์กิจการนั้นยาก และควรระวังหุ้นที่มีสภาพคล่องต่ำ หุ้นที่ราคาเพิ่มขึ้นอย่างไม่มีสาเหตุหรือมีแต่ไม่น่าเชื่อว่าจะเป็นจริง หุ้นพวกนี้มักมีข่าวดีลือกันออกมาเป็นระยะๆ บางคนชอบหุ้นแบบนี้ เพราะคิดว่าตัวเองเข้าไปซื้อเป็นคนแรกๆ เดี๋ยวต้องมีคนอื่นตามมาอีก และจะได้ขายออกในราคาที่ได้กำไร แต่แล้วความจริงเป็นเช่นนั้นทุกครั้งจริงหรือ?
ด้วยความห่วงใยถึงต้องเตือนกัน สุดท้ายขอส่งท้ายด้วย Mr.David อีกครั้ง เขาพูดถึงชื่อย่อสมาคมเขาว่า เดิมคนชอบล้อว่า SIAS ย่อมาจาก Silly Investors Always Suffer ดังนั้นหน้าที่ของเขาคือเปลี่ยนให้เป็น Smart Investors Always Succeed ...น่าคิดนะคะว่าเราอยากเป็นนักลงทุนแบบไหน คุณเลือกได้ค่ะ
“ก.ล.ต.อยากให้คนไทยลงทุนด้วยความรู้ความเข้าใจที่ถูกต้อง”